P6_TA(2005)0090

Επικίνδυνες ουσίες

Ψήφισμα του Ευρωπαϊκού Κοινοβουλίου όσον αφορά το σχέδιο απόφασης της Επιτροπής που τροποποιεί, για λόγους προσαρμογής στην τεχνική πρόοδο, το Παράρτημα της οδηγίας 2002/95/ΕΚ του Ευρωπαϊκού Κοινοβουλίου και του Συμβουλίου σχετικά με τον περιορισμό της χρήσης ορισμένων επικινδύνων ουσιών στον ηλεκτρικό και ηλεκτρονικό εξοπλισμό (CMT-2005-151 και CMT-2005-642)

Το Ευρωπαϊκό Κοινοβούλιο,

- έχοντας υπόψη την οδηγία 2002/95/ΕΚ του Ευρωπαϊκού Κοινοβουλίου και του Συμβουλίου, της 27ης Ιανουαρίου 2003, σχετικά με τον περιορισμό της χρήσης ορισμένων επικίνδυνων ουσιών σε είδη ηλεκτρικού και ηλεκτρονικού εξοπλισμού [1],

- έχοντας υπόψη το σχέδιο απόφασης της Επιτροπής που τροποποιεί, για λόγους προσαρμογής στην τεχνική πρόοδο, το Παράρτημα της οδηγίας 2002/95/ΕΚ του Ευρωπαϊκού Κοινοβουλίου και του Συμβουλίου, της 27ης Ιανουαρίου 2003, σχετικά με τον περιορισμό της χρήσης ορισμένων επικινδύνων ουσιών στον ηλεκτρικό και ηλεκτρονικό εξοπλισμό (CMT-2005-151 και CMT-2005-642),

- έχοντας υπόψη τη γνωμοδότηση που εξέδωσε στις 16 Μαρτίου 2005 η επιτροπή του άρθρου 7 της οδηγίας 2002/95/ΕΚ,

- έχοντας υπόψη το άρθρο 8 της απόφασης 1999/468/ΕΚ του Συμβουλίου, της 28ης Ιουνίου 1999, για τον καθορισμό των όρων άσκησης των εκτελεστικών αρμοδιοτήτων που ανατίθενται στην Επιτροπή [2], και τη συμφωνία μεταξύ ΕΚ και Επιτροπής σχετικά με τις διαδικασίες εφαρμογής της απόφασης του Συμβουλίου 1999/468/ΕΚ [3],

- έχοντας υπόψη το άρθρο 95, παράγραφος 3, της Συνθήκης ΕΚ,

- έχοντας υπόψη το άρθρο 81 του Κανονισμού του,

A. λαμβάνοντας υπόψη ότι το άρθρο 4, παράγραφος 1, της οδηγίας 2002/95/ΕΚ περιορίζει τη χρήση του μολύβδου, υδραργύρου, καδμίου, εξασθενούς χρωμίου, πολυβρωμοδιφαινυλίων (PBB) και πολυβρωμο-διφαινυλαιθέρων (PBDE) στο νέο ηλεκτρικό και ηλεκτρονικό εξοπλισμό που τίθεται σε εμπορία από 1ης Ιουλίου 2006 εκτός εάν το Παράρτημα προβλέπει εξαίρεση,

Β. λαμβάνοντας υπόψη ότι, στις 10 Δεκεμβρίου 2004, η επιτροπή που συγκροτήθηκε βάσει του άρθρου 7 της οδηγίας 2002/95/ΕΚ ψήφισε υπέρ του σχεδίου απόφασης της Επιτροπής να τροποποιηθεί το Παράρτημα της οδηγίας 2002/95/ΕΚ, προκειμένου να προστεθούν νέες εξαιρέσεις και να τροποποιηθούν οι υπάρχουσες,

Γ. λαμβάνοντας υπόψη ότι το άρθρο 7, παράγραφος 3, της απόφασης 1999/468/ΕΚ και το σημείο 1 της συμφωνίας προβλέπουν ότι το Ευρωπαϊκό Κοινοβούλιο παραλαμβάνει, "ταυτόχρονα με τα μέλη των επιτροπών και υπό τις ίδιες συνθήκες, τα σχέδια ημερήσιας διάταξης των συνεδριάσεων, τα σχέδια εκτελεστικών μέτρων που υποβάλλονται στις επιτροπές αυτές ..., καθώς και τα αποτελέσματα των ψηφοφοριών, τα συνοπτικά πρακτικά των συνεδριάσεων και τις καταστάσεις με τις αρχές στις οποίες υπάγονται τα πρόσωπα που ορίζουν τα κράτη μέλη για την εκπροσώπησή τους ",

Δ. λαμβάνοντας υπόψη ότι παρέλαβε το σχέδιο απόφασης δυνάμει του δικαιώματος λεπτομερούς ελέγχου που διαθέτει κατά την απόφαση 1999/468/ΕΚ, μόλις στις 28 Ιανουαρίου 2005 και μόνον κατόπιν σχετικού αιτήματος,

Ε. λαμβάνοντας υπόψη μέχρι τότε, το Κοινοβούλιο δεν έλαβε κατά τη διάρκεια του 2004 σχεδόν κανένα από τα έγγραφα που θα έπρεπε να είχε λάβει σε σχέση με τις συνεδριάσεις της επιτροπής για την προσαρμογή της νομοθεσίας της ΕΚ περί αποβλήτων στην τεχνική και την επιστημονική πρόοδο,

ΣΤ. λαμβάνοντας υπόψη ότι η αρμόδια επιτροπή του Κοινοβουλίου έθιξε το θέμα της μη συμμόρφωσης της Επιτροπής με τη απόφαση 1999/468/ΕΚ και τη συμφωνία με την ίδια στις 3 Φεβρουαρίου 2005 και ότι η Επιτροπή δεσμεύτηκε να αρχίσει νέα διαδικασία επιτροπολογίας και να υποβάλλει το σύνολο των οφειλομένων εγγράφων στις 16 Φεβρουαρίου 2005,

Ζ. λαμβάνοντας υπόψη ότι το ΕΚ παρέλαβε νέο σχέδιο απόφασης στις 25 Φεβρουαρίου 2005,

Η. λαμβάνοντας υπόψη ότι το άρθρο 5, παράγραφος 1, της οδηγίας 2002/95/ΕΚ επιτρέπει τις τροποποιήσεις που χρειάζονται για την προσαρμογή του Παραρτήματος στην επιστημονική και την τεχνική πρόοδο,

Θ. λαμβάνοντας υπόψη ότι ασφαλέστερες εναλλακτικές λύσεις σε σχέση με τις επικίνδυνες ουσίες που εμπίπτουν στο πεδίο εφαρμογής του άρθρου 4, παράγραφος 1, της οδηγίας 2002/95/ΕΚ είναι διαθέσιμες ή αναπτύσσονται για εφαρμογές που σήμερα εξαιρούνται,

Ι. λαμβάνοντας υπόψη ότι το άρθρο 5, παράγραφος 1, στοιχείο β), της οδηγίας 2002/95/ΕΚ προβλέπει "εξαίρεση υλικών και κατασκευαστικών στοιχείων ηλεκτρικού και ηλεκτρονικού εξοπλισμού από το άρθρο 4 παράγραφος 1, εφόσον η εξάλειψη ή υποκατάστασή τους με αλλαγές στο σχεδιασμό ή με υλικά και κατασκευαστικά στοιχεία που δεν απαιτούν τη χρησιμοποίηση υλικών ή ουσιών που αναφέρονται στην εν λόγω παράγραφο είναι τεχνικώς ή επιστημονικώς ανέφικτη ή εάν οι αρνητικές επιπτώσεις της υποκατάστασης για το περιβάλλον, την υγεία ή/και την ασφάλεια των καταναλωτών ενδέχεται να είναι σημαντικότερες από τα πλεονεκτήματά της για το περιβάλλον, την υγεία ή/και την ασφάλεια των καταναλωτών",

ΙΑ. λαμβάνοντας υπόψη ότι το άρθρο 5, παράγραφος 1, στοιχείο β), της οδηγίας 2002/95/ΕΚ παρέχει τα μοναδικά κριτήρια που θα μπορούσαν να ληφθούν υπόψη για την προετοιμασία σχεδίου απόφασης σχετικά με πρόσθετες εξαιρέσεις,

ΙΒ. λαμβάνοντας υπόψη τον ισχυρισμό της Επιτροπής στην αιτιολογική σκέψη 2 του σχεδίου απόφασής της ότι η "χρήση των επικινδύνων αυτών ουσιών στα συγκεκριμένα αυτά υλικά και εξαρτήματα εξακολουθεί να είναι αναπόφευκτη",

ΙΓ. λαμβάνοντας υπόψη ότι σύμφωνα με το άρθρο 5, παράγραφος 2, της οδηγίας 2002/95/ΕΚ, η Επιτροπή πραγματοποιεί μεταξύ άλλων διαβουλεύσεις με τους ενδιαφερομένους πριν τροποποιήσει το Παράρτημα και "γνωστοποιεί τις πληροφορίες που λαμβάνει",

ΙΔ. λαμβάνοντας υπόψη ότι ο λεπτομερής έλεγχος όσον αφορά τη διαβούλευση με τους ενδιαφερομένους απεκάλυψε τα εξής προβλήματα:

- το βάρος αποδείξεως σχετικά με την ισχύ των αιτηθεισών εξαιρέσεων βάρυνε τους ενδιαφερομένους και όχι τον αιτούντα,

- τα αιτήματα για εξαιρέσεις δεν δημοσιοποιήθηκαν, γεγονός που υποσκάπτει τη δυνατότητα του Κοινοβουλίου να ασκήσει ουσιαστικό λεπτομερή έλεγχο, ιδίως να εκτιμήσει εάν η δήλωση στην αιτιολογική σκέψη 2 του σχεδίου απόφασης είναι αιτιολογημένη,

- η διαβούλευση περιελάμβανε προβληματισμούς σχετικά με το κόστος, γεγονός που δεν προβλέπει η οδηγία 2002/95/ΕΚ και το οποίο δημιουργεί αμφιβολίες σχετικά με τη βάση του σχεδίου απόφασης,

ΙΕ. λαμβάνοντας υπόψη ότι ο λεπτομερής έλεγχος της έκθεσης που ζήτησε η Επιτροπή προκειμένου να αξιολογήσει την ισχύ των αιτημάτων απεκάλυψε τα εξής προβλήματα:

- το κόστος θεωρείται ρητώς κριτήριο για την παροχή εξαιρέσεων, γεγονός που αντιβαίνει προς τις διατάξεις της οδηγίας 2002/95/ΕΚ, δεδομένου ότι το στοιχείο αυτό θέτει υπό αμφισβήτηση την αξία της έκθεσης,

- η κύρια διαφορά μεταξύ των ημερομηνιών εκπνοής που παρέχουν σαφή ένδειξη στους οικονομικούς παράγοντες και μιας γενικής ρήτρας αναθεώρησης, με ην οποία δεν μπορεί να προσδιορίζεται συγκεκριμένη ημερομηνία, δεν έχει γίνει κατανοητή, δεδομένου ότι η γενική ρήτρα αναθεώρησης δεν μπορεί να θεωρηθεί ότι ισοδυναμεί με τις σαφείς ημερομηνίες εκπνοής,

- οι πληροφορίες σχετικά με τα σήμερα διαθέσιμα υποκατάστατα δεν αντικατοπτρίζουν πλήρως την παρούσα κατάσταση, γεγονός που θέτει υπό αμφισβήτηση την αξία της έκθεσης περί αξιολόγησης των κριτηρίων βάσει του άρθρου 5, παράγραφος 1, στοιχείο β),

ΙΣΤ. λαμβάνοντας υπόψη ότι ο λεπτομερής έλεγχος του σχεδίου απόφασης υπό το πρίσμα των περιορισμένων πληροφοριών από τη διαβούλευση με τους ενδιαφερομένους και την έκθεση που παρήγγειλε η Επιτροπή απεκάλυψε τα εξής προβλήματα, ιδίως ως προς το προσαρτώμενο παράρτημα:

- οι εξαιρέσεις παραχωρήθηκαν ενώ ήσαν διαθέσιμα τα υποκατάστατα (σημεία 7, δεύτερη περίπτωση, 10, 12, 13 και 14), σε αντίθεση με τις διατάξεις του άρθρου 5, παράγραφος 1, στοιχείο β),

- μια εξαίρεση έτυχε επέκτασης χωρίς να προηγηθεί διαβούλευση με τους ενδιαφερομένους (σημείο 8, κάδμιο στις ηλεκτρικές επαφές), σε αντίθεση με τις διατάξεις του άρθρου 5, παράγραφος 2,

- η ημερομηνία εκπνοής του σημείου 7, δεύτερη περίπτωση, για το 2010 απαλείφθηκε χωρίς αιτιολογία,

- δεν καθορίζονται στην απόφαση άλλες ημερομηνίες εκπνοής (ούτε για το σημείο 7, τρίτη περίπτωση), παρά την σαφή εντολή που περιλαμβάνεται στο σημείο 10 του Παραρτήματος της οδηγίας 2002/95/ΕΚ,

- οι ημερομηνίες εκπνοής που προτείνουν για ορισμένα θέματα οι ίδιοι οι αιτούντες δεν περιελήφθησαν (σημεία 10, 11, 13, 14),

- κάποιες εξαιρέσεις έλαβαν μεγαλύτερο εύρος από το αιτηθέν και/ή αιτιολογηθέν (σημεία 10 και 12), σε αντίθεση με τις διατάξεις του άρθρου 5, παράγραφος 1, στοιχείο β),

- παραχωρήθηκαν εξαιρέσεις βάσει ατεκμηρίωτων τεχνικών συζητήσεων (σημεία 7, δεύτερη περίπτωση, 10, 14), σε αντίθεση με τις διατάξεις του άρθρου 5, παράγραφος 1, στοιχείο β),

- η λανθασμένη αρίθμηση του σημείου 10 του Παραρτήματος εισήχθη εκ νέου, αν και η Επιτροπή δεσμεύτηκε να επανορθώσει μετά τη λανθασμένη ερμηνεία που δόθηκε στην οδηγία συνεπεία της αρίθμησης αυτής (σημείο 15),

ΙΖ. λαμβάνοντας υπόψη ότι το άρθρο 8 της απόφασης 1999/468/ΕΚ προβλέπει το δικαίωμα του Κοινοβουλίου να εγκρίνει ψήφισμα για να υποδείξει ότι το σχέδιο μέτρων εφαρμογής "υπερβαίνει τις εκτελεστικές αρμοδιότητες που προβλέπονται στη βασική πράξη",

1. θεωρεί, βάσει της περιορισμένης διαθέσιμης ενημέρωσης, ότι η Επιτροπή δεν ενήργησε σύμφωνα με το άρθρο 5 της οδηγίας 2002/95/ΕΚ και ότι, ως εκ τούτου, υπερέβη τις εκτελεστικές αρμοδιότητες που της αναθέτει η οδηγία·

2. καλεί την Επιτροπή να επανεξετάσει, υπό το πρίσμα του παρόντος ψηφίσματος, το σχέδιο απόφασής της, που τροποποιεί, για λόγους προσαρμογής στην τεχνική πρόοδο, το Παράρτημα της οδηγίας 2002/95/ΕΚ, και να εξασφαλίσει ότι κάθε τροποποίηση στο Παράρτημα θα πραγματοποιείται με πλήρη τήρηση των διατάξεων της εν λόγω οδηγίας·

3. επιβεβαιώνει ότι ο επακόλουθος λεπτομερής έλεγχος άλλων φακέλων περί επιτροπολογίας απεκάλυψε ότι η μη συμμόρφωση της Επιτροπής με την απόφαση του Συμβουλίου 1999/468/ΕΚ και τη συμφωνία από πλευράς διαδικαστικών διατάξεων δεν συνιστά μεμονωμένη περίπτωση·

4. καλεί την Επιτροπή να προβεί σε λεπτομερή αξιολόγηση όλων των περιπτώσεων μη συμμόρφωσης με την απόφαση του Συμβουλίου 1999/468/ΕΚ και τη συμφωνία, μετά την τροποποίηση των διαδικασιών στα τέλη του 2003, διευκρινίζοντας την πράξη και την ακριβή μορφή της μη συμμόρφωσης και να την υποβάλει στο Κοινοβούλιο εντός τριών μηνών·

5. καλεί την Επιτροπή να σεβασθεί το δικαίωμα του Κοινοβουλίου στην ενημέρωση και τον λεπτομερή έλεγχο κατά την απόφαση του Συμβουλίου 1999/468/ΕΚ και τη συμφωνία·

6. αναθέτει στον Πρόεδρό του να διαβιβάσει το παρόν ψήφισμα στο Συμβούλιο και στην Επιτροπή, καθώς και στα κοινοβούλια και στις κυβερνήσεις των κρατών μελών.

[1] ΕΕ L 37 της 13.2.2003, σ. 19.

[2] ΕΕ L 184 της 17.7.1999, σ. 23.

[3] ΕΕ L 256 της 10.10.2000, σ. 19.

--------------------------------------------------